# Αίολος και άνεμοι

Οι Έλληνες πίστευαν ότι ο Αίολος ήταν ο διαχειριστής των ανέμων, όχι θεός τους. Ο Οδυσσέας και οι σύντροφοί του πήγαν στο νησί του Αιόλου, ο οποίος τους φιλοξένησε για έναν μήνα. Όταν ο Οδυσσέας ζήτησε τη βοήθειά του για να φύγουν, ο Αίολος έκλεισε όλους τους ανέμους σε έναν ασκό* και του τον έδωσε. Άφησε έξω μόνο τον Ζέφυρο, έναν άνεμο που τους βοηθούσε να ταξιδέψουν. Χάρη στον Ζέφυρο, έφτασαν πολύ κοντά στην Ιθάκη. Εκεί, καθώς ο Οδυσσέας κοιμόταν, οι σύντροφοί του άνοιξαν τον ασκό, νομίζοντας ότι είχε χρυσό. Έτσι, απελευθέρωσαν τους ανέμους. Μια καταιγίδα τους ξαναπήγε στο νησί του Αιόλου, ο οποίος όμως αρνήθηκε να τους βοηθήσει ξανά, επειδή θεώρησε ασέβεια την πράξη των συντρόφων του Οδυσσέα.
*Ο ασκός είναι δοχείο από δέρμα ή άλλο υλικό, που χρησιμοποιείται για αποθήκευση ή μεταφορά υγρών, όπως κρασί, λάδι ή νερό.